
β-aminovajsav (BABA) kezelés hatása a szőlő levélsodródását okozó vírus 1 (GLRaV-1) terjedésére a növényben

Számos kutatási eredmény bizonyította az elmúlt években, hogy a β-aminovajsav (BABA)
sokféle kórokozóval szemben képes rezisztenciaválaszt indukálni növényekben. Mind
laboratóriumi, mind szabadföldi kísérletekben igazolták, hogy a BABA kezelés védelmet
biztosít baktériumokkal, gombákkal, petespórásokkal és fonálférgekkel szemben is. Nagyon
kevés adat van azonban a vírusbetegségekkel szembeni hatékonyságáról, eddig még csak a
dohány mozaikos betegsége (TMV) elleni hatékonyságát írták le.
A BABA egy mechanizmusában egyedi rezisztenciaválaszt képes indukálni növényekben,
ami szorosan összefügg a priming jelenségével. Az indukált rezisztenciára jellemző, hogy
számos kórokozó ellen képes hatékony védelmet nyújtani. Ez a széles spektrumú védelem
nem más, mint az alapvető védelmi mechanizmusok gyorsabb és erősebb reakciója a patogén
támadásakor. Ezt a megnövekedett válaszkapacitást nevezzük primingnak. Az indukált
rezisztencia kutatása jórészt a kezeléseknek a védelmi mechanizmusokra és a hozzájuk
kapcsolódó génexpresszióra gyakorolt közvetlen hatásaira koncentrált. Ezt a mechanizmust
kívántuk kihasználni a szőlő GLRaV-1 vírussal szembeni védelmében.
Kísérleti rendszerként a magyarországi szőlőkben gyakori floem kötött closterovírus fajt, a
GLRaV-1 vírust választottuk. Fertőzött Leányka vesszőket hajtattunk 300 ml vizes perlitben,
és hetente öntöztük 30 ml 300 mg/l koncentrációjú BABA oldattal. A kezelés végén (8 hét)
néhány növény mutatott ugyan tüneteket, de számos közülük teljesen tünetmentes lett. RT-
PCR vizsgálatokkal megállapítottuk, hogy a vírus titer fokozatosan csökken a tünetmentes
növények fiatalabb részeiben. Ezen növények hajtásainak csúcsi részeiből kapott dugványok
teljesen vírusmentesekké váltak és további BABA kezelést nem igényeltek. Ezzel
párhuzamosan vizsgáltuk, hogy az oxidatív stresszhez, illetve a különböző védelmi
útvonalakhoz (szalicilsav-függő, jázmonsav/etilén-függő) kapcsolódó génexpresszió hogyan
változott a kezelés következtében.
Eddigi eredményeink arra utalnak, hogy a BABA-kezelés hatékonyan alkalmazható a szőlő
kémiai védelmére és kigyógyítására (kuratív hatás) GLRaV-1 fertőzéssel szemben. A
kezelések pontos beállítására, illetve a BABA teljes hatóspektrumának (más vírusokkal
szembeni hatékonysága) megismerésére azonban még további kísérletek szükségesek.



